José Plácido Domingo Embil (Spaanse uitspraak: xoˈse ˈplaθiðo ðoˈmiŋɡo emˈbil, gebore op 21 Januarie 1941) is 'n Spaanse operasanger, dirigent en kunsteadministrateur. Hy het reeds meer as 'n honderd volledige operas opgeneem en is bekend vir sy veelsydigheid en vindingrykheid. Hy tree gereeld in van die mees glansryke operahuise in die wêreld op, en sing in Italiaans, Frans, Duits, Spaans en Russies. Alhoewel hy grotendeels lirico-spinto tenoorrolle gesing het, en veral gewild is om sy rolle as Cavaradossi, Hoffmann, Don José, en Canio, het hy spoedig aanbeweeg na meer dramatiese rolle, en sodoende die mees aangeprysde Otello van sy generasie geword. In die vroeë 2010's het hy oorgeskakel van die tenoorrepertorium na rolle vir baritonstem, mees opvallend diè van Simon Boccanegra. Met ingang 2020 het Domingo reeds 151 verskillende rolle vertolk. Domingo het ook aansienlike sukses behaal in ander genres, veral in die genres van Latyns-Amerikaanse musiek en populêre musiek. Bykomend tot sy veertien Grammy bekronings en Latin Grammy Awards, het verskeie van sy albums silwer, goud, platinum en multi-platinum status bereik.